Γουλιέλμος Χέρμπερτ, 1ος κόμης του Πέμπροκ (απεβ. 1570)

μικρογραφία|229x229εσ|Ο θυρεός του Γουλιέλμου Χέρμπερτ 1ου κόμη του Πέμπροκ (Χέρμπερτ του Ήουιας, Χέρφορντσιρ): ο θυρεός των Χέρμπερτ με ένα περίγραμμα για διαφορά, λόγω νόθου τέκνου. Η διαφορά αφαιρέθηκε από τον 3ο κόμη, που είχε τον θυρεό του αμετάβλητο .
Ο **Γουλιέλμος Χέρμπερτ, 1ος κόμης του Πέμπροκ, 1ος βαρόνος Χέρμπερτ του Κάρντιφ,** αγγλ.: *William Herbert, 1st Earl of Pembroke, 1st Baron Herbert of Cardiff, KG, PC* ( 1501 17 Μαρτίου 1570) ήταν Ουαλός ευγενής, πολιτικός και αυλικός της περιόδου των Τυδώρ.

Ο Χέρμπερτ ήταν γιος του Σερ Ρίτσαρντ Χέρμπερτ και της Μάργκαρετ Κράντοκ.  Ο πατέρας του ήταν νόθος γιος του Γουίλιαμ Χέρμπερτ, 1ου Κόμη του Πέμπροκ της όγδοης δημιουργίας (1468), από την ερωμένη του, Μοντ, κόρη του Άνταμ απ Χάουελ Γκράουντ. 

## Πρώιμη ζωή
Τα πρώτα χρόνια της ζωής του Γουλιέλμου Χέρμπερτ χαρακτηρίστηκαν από έντονη φιλοδοξία, σε συνδυασμό με εξίσου άγρια συμπεριφορά και ευέξαπτο χαρακτήρα. Περιγραφόμενος από τον Τζον Όμπρϋ ως «τρελός μαχητής», ο νεαρός Χέρμπερτ ξεκίνησε τη σταδιοδρομία του στην υπηρεσία του κόμη του Γούστερ. Ωστόσο, όταν ένας έμπορος ονόματι Βον σκοτώθηκε από τον Χέρμπερτ, μετά από μία συμπλοκή μεταξύ Ουαλών και των φρουρών για άγνωστους λόγους στο Μπρίστολ, κατέφυγε στη Γαλλία.

Μόλις έφθασε, κατατάχθηκε αμέσως στην υπηρεσία του βασιλιά Φραγκίσκου Α΄ ως στρατιωτικός, κερδίζοντας φήμη για το θάρρος και τη μεγάλη του ικανότητα στο πεδίο της μάχης. «Σε σύντομο χρονικό διάστημα διακρίθηκε, και ευνοήθηκε από τον βασιλιά, ο οποίος στη συνέχεια τον συνέστησε στον Ερρίκο Η΄ της Αγγλίας, ο οποίος τον εκτιμούσε πολύ και του απένειμε χάρες και τιμές». Για τις υπηρεσίες του στον Ερρίκο Η΄, στον Χέρμπερτ παραχωρήθηκαν τα κτήματα του Γουίλτον, του Ρέμσμπερυ και του Κάστρου του Κάρντιφ, και η θέση του ως εύπορου ανθρώπου εξασφαλίστηκε.

Η 1η σύζυγος του Χέρμπερτ, Άννα Παρ, ήταν αδελφή της βασιλικής συζύγου Αικατερίνης Παρ, 6ης συζύγου του Ερρίκου Η΄. Ανήλθε με τους Παρ μετά τον γάμο της κουνιάδας του, και χρίστηκε ιππότης το 1544. Του είχαν παραχωρηθεί το αβαείο του Γουίλτον και άλλες εκτάσεις από τον Ερρίκο Η΄ μέχρι το 1544. Σύντομα κατεδάφισε το αβαείο, και έκτισε στη θέση του το πρώτο  Γουίλτον Χάουζ. Το σπίτι εξακολουθεί να είναι η έδρα των απογόνων του. 

## Κομητεία
αριστερά|μικρογραφία|Ο Γουλιέλμος Χέρμπερτ 1ος κόμης του Πέμπροκ το 1567.
Ο Χέρμπερτ ήταν κηδεμόνας του νεαρού βασιλιά Εδουάρδου ΣΤ΄ μετά το τέλος του Ερρίκου Η΄ το 1547. Ως εκτελεστής της διαθήκης του Ερρίκου Η΄ και αποδέκτης πολύτιμων γαιών, ο Χέρμπερτ ήταν ένα εξέχον και ισχυρό πρόσωπο κατά τη διάρκεια της βασιλείας του Εδουάρδου ΣΤ΄, μαζί τόσο με τον προστάτη Εδουάρδο Σίμορ 1ο δούκα του Σόμερσετ, όσο και τον αντίπαλό του, Ιωάννη Ντάντλεϋ 1ο δούκα του Νορθάμπερλαντ, να αγωνίζονται για την υποστήριξή του. Συντάχθηκε με τον Νορθάμπερλαντ, και μετά την πτώση του Σόμερσετ απέκτησε μερικές από τις γαίες του στο Γουίλτσιρ.  Χρίστηκε Ιππότης της Περικνημίδος το 1549, και χρίστηκε βαρόνος Χέρμπερτ του Κάρντιφ στις 10 Οκτωβρίου 1551, και 1ος κόμης του Πέμπροκ (της 10ης δημιουργίας) την επόμενη ημέρα, από τον Εδουάρδο ΣΤ΄.

Ο μεγαλύτερος γιος και κληρονόμος του Χέρμπερτ, Ερρίκος, νυμφεύτηκε τη λαίδη Αικατερίνη Γκρέυ στο Ντάρχαμ Χάουζ στις 25 Μαΐου 1553, την ίδια ημέρα που η αδελφή της, λαίδη Τζέιν Γκρέυ, παντρεύτηκε τον γιο του Νορθάμπερλαντ, Γκίλφορντ Ντάντλεϋ. Το τρίτο ζευγάρι που παντρεύτηκε εκείνη την ημέρα ήταν η μικρότερη κόρη του Νορθάμπερλαντ, Αικατερίνη Ντάντλεϋ, με τον Ερρίκο Χέιστινγκς 3ο κόμη του Χάντινγκτον.  Μετά το τέλος του Εδουάρδου ΣΤ΄, ο Χέρμπερτ αρχικά υποστήριξε την προσπάθεια του Νορθάμπερλαντ να τοποθετήσει την Τζέιν στον θρόνο. Όταν έγινε σαφές ότι η λαίδη Μαρία Τυδώρ θα ανέβαινε στον θρόνο (ως Μαρία Α΄), έδιωξε τη νύφη του, Αικατερίνη, από το σπίτι του, και ακύρωσε τον γάμο. Στο Κάστρο του Μπέιναρντ συνεδρίασε το Ιδιαίτερο Συμβούλιο, για να τερματίσει την αξίωση της λαίδης Τζέιν Γκρέυ στον θρόνο, και να ανακηρύξει τη Μαρία ως βασίλισσα της Αγγλίας το 1553.  Ο πατέρας Ερρίκος Γκρέυ και η αδελφή της λαίδης Αικατερίνης, Τζέιν, εκτελέστηκαν και οι δύο για εσχάτη προδοσία τον Φεβρουάριο του 1554, με εντολή της βασίλισσας Μαρίας Α΄. Ο Χέρμπερτ κατάφερε να αποστασιοποιηθεί από την οικογένεια Γκρέυ μετά την πτώση της, και απέκτησε την εύνοια της νέας βασίλισσας συντρίβοντας την εξέγερση του Γουάιατ.

Κατά τη διάρκεια του Ιταλικού Πολέμου του 1551–1559, ο Χέρμπερτ διοικούσε τον αγγλικό στρατό, που στάλθηκε στη Γαλλία για την υποστήριξη της Ισπανίας. Τα στρατεύματά του δεν έφτασαν εγκαίρως για τη Μάχη του Σαιν Καντέν (1557), αλλά έπαιξαν σημαντικό ρόλο στην κατάληψη της πόλης αργότερα. Ο Πέμπροκ ήταν ο πιο αποτελεσματικός διοικητής της Μαρίας στον πόλεμο με τη Γαλλία. Η Μαρία μερικές φορές υποψιαζόταν την αφοσίωση του Πέμπροκ, αλλά αυτός προσλήφθηκε ως κυβερνήτης του Καλαί, ως πρόεδρος της Ουαλίας, και με άλλους τρόπους. Ήταν επίσης σε κάποιο βαθμό στην εμπιστοσύνη του Φιλίππου Β' της Ισπανίας. Ο κόμης διατήρησε τη θέση του στην αυλή υπό την Ελισάβετ Α' μέχρι το 1569, όταν υπήρχαν υποψίες ότι ευνοούσε τον προβλεπόμενο γάμο μεταξύ της Μαρίας Α΄, βασίλισσας της Σκωτίας, και του Θωμά Χάουαρντ δούκα του Νόρφολκ. 

Σύμφωνα με το πολύ έντονο βιβλίο του Ιωάννη Ώμπρεϋ «*Σύντομη Ζωή»*, δεν μπορούσε «ούτε να διαβάζει ούτε να γράφει», αλλά «είχε μία σφραγίδα για το όνομά του». Ο Ώμπρεϋ έγραψε: «Είχε καλή φυσική κατάσταση, αλλά πολύ χολερικός. Την εποχή της βασίλισσας Μαρίας, με την επιστροφή της Καθολικής θρησκείας, οι μοναχές επέστρεφαν στο αβαείο του Γουίλτον. Και αυτός ο Γουλιέλμος κόμης του Πέμπροκ, ήρθε στην πύλη που βλέπει προς την αυλή δίπλα στο δρόμο, αλλά τώρα είναι περιτοιχισμένη, με την κάπα του στο χέρι, και έπεσε στα γόνατά του μπροστά στην ηγουμένη και τις μοναχές, φωνάζοντας «peccavi» (λατιν.: ήμαρτον). Μετά το τέλος της βασίλισσας Μαρίας, ο κόμης ήρθε στο Γουίλτον (σαν τίγρη) και τις έδιωξε φωνάζοντας: «Έξω, εσείς παλιογυναίκες! να εργαστείτε, να εργαστείτε— εσείς παλιογυναίκες, πηγαίνετε να γνέθετε!»»

Ο Χέρμπερτ είχε έναν γραμματέα, τον Ροβέρτο Στρέινσαμ, ο οποίος ζούσε στο πρεσβυτέριο στο Όσπρινγκ (κοντά στο Φέιβερσαμ στο Κεντ). 

Αναφέρεται ότι ο Χέρμπερτ είχε στενό δεσμό με τον σκύλο του. Ο Όμπρεϋ έγραψε ότι «είχε ένα μικρό σκυλάκι το οποίο τον αγαπούσε, και ο κόμης αγαπούσε τον σκύλο. Όταν απεβίωσε ο κόμης, ο σκύλος δεν έφευγε από το νεκρό σώμα του αφεντικού του, αλλά μαραινόταν και ψόφησε κάτω από τη νεκροφόρα». Ο σκύλος του Χέρμπερτ διακρίνεται στο πορτρέτο στα αριστερά.
μικρογραφία|338x338εσ|Τεταρτομερές οικόσημο του Σερ Γουίλιαμ Χέρμπερτ, 1ου Κόμη του Πέμπροκ, KG

## Οικογένεια
Ο Χέρμπερτ νυμφεύτηκε δύο φορές:

* Πρώτα στην Άννα Παρ (γενν. 1515· απεβ. 20 Φεβρουαρίου 1552), τη νεότερη αδελφή της βασίλισσας Αικατερίνης Παρ, 6ης και τελευταίας συζύγου του βασιλιά Ερρίκου Η΄, με την οποία απέκτησε απογόνους:
** Ερρίκος, 2ος κόμης του Πέμπροκ (π.&nbsp;1539-1601), μεγαλύτερος γιος και κληρονόμος. Το 1553 νυμφεύτηκε τη λαίδη Αικατερίνη Γκρέυ.  Ο γάμος ακυρώθηκε το 1554. Αυτός έπειτα νυμφεύτηκε την Αικατερίνη Τάλμποτ, κόρη του Γεωργίου Τάλμποτ 6ου κόμη του Σρούσμπερυ, σε διπλό γάμο με την αδελφή του λαίδη Άννα Χέρμπερτ, που παντρεύτηκε τον αδελφό της Αικατερίνης, Φραγκίσκο Τάλμποτ.  Η Αικατερίνη και ο Φραγκίσκος ήταν παιδιά του Γεωργίου Τάλμποτ 6ου κόμη του Σρούσμπερυ, και της συζύγου του λαίδης Γερτρούδης Μάνερς, κόρης του Θωμά Μάνερς 1ου κόμη του Ράτλαντ. Η 3η σύζυγός του ήταν η Μαρία Σίντνεϋ, εγγονή του Ιωάννη Ντάντλεϋ 1ου δούκα του Νορθάμπερλαντ, με την οποία απέκτησε απογόνους, συμπεριλαμβανομένων των Γουλιέλμου 3ου κόμη του Πέμπροκ και Φιλίππου 4ου κόμη του Πέμπροκ.
** σερ Εδουάρδος (1547–1595), νυμφεύτηκε τη Μαρία Στάνλεϋ, κόρη του σερ Θωμά Στάνλεϋ, υπο-θησαυροφύλακα του Νομισματοκοπείου, και απέκτησε απογόνους, συμπεριλαμβανομένου του Γουλιέλμου Χέρμπερτ 1ου βαρόνου Πόουις. 
** λαίδη Άννα (1550–1592), τον Φεβρουάριο του 1563 παντρεύτηκε τον Φραγκίσκο λόρδο Τάλμποτ, σε διπλό γάμο με τον αδελφό της Ερρίκο, στον γάμο του με την Αικατερίνη Τάλμποτ. Ο Φραγκίσκος ήταν ο μεγαλύτερος γιος και κληρονόμος του Γεωργίου Τάλμποτ 6ου κόμη του Σρούσμπερυ, και απεβίωσε νωρίτερα αυτού. Δεν υπάρχουν γνωστοί απόγονοι από αυτόν τον γάμο. 
* Έπειτα νυμφεύτηκε την Άννα Τάλμποτ, κόρη του Γεωργίου Τάλμποτ 4ου κόμη του Σρούσμπερυ, και χήρα του Πέτρου Κόμπτον. Δεν υπήρξε κάποιος απόγονος από αυτόν τον γάμο.

## Το τέλος
Ο Γουλιέλμος απεβίωσε στις 17 Μαρτίου 1570, στο Χάμπτον Κορτ. Τάφηκε στις 18 Απριλίου 1570 στον Παλαιό Καθεδρικό Ναό του Αγίου Παύλου,  όπου είχε ταφεί η 1η του σύζυγος, Άννα Παρ. Ο τάφος και το μνημείο του καταστράφηκαν στη Μεγάλη Πυρκαγιά του Λονδίνου το 1666. Ένα σύγχρονο μνημείο στην κρύπτη, αναφέρει τον τάφο ως έναν από τους σημαντικούς που χάθηκαν.

## Αναφορές

### Αναφορές

### Βιβλιογραφία
* GE Cokayne, Πλήρης Κατάλογος Ευγενών, 1910–1959
* Doyle, James William Edmund (1886). The Official Baronage of England: showing the succession, dignities, and offices of every peer from 1066 to 1885, Vol. III. London: Longmans, Green & Co. Retrieved 25 January 2007.

## Εξωτερικοί σύνδεσμοι
* ''Εγκυκλοπαίδεια Luminarium: Γουίλιαμ Χέρμπερτ, 1ος Κόμης του Πέμπροκ (1501;–1570)''

Κατηγορία:Τάγμα της Περικνημίδας
Κατηγορία:Οικογένεια Χέρμπερτ